Eskom: Vakbonde wil nou met ministers praatArgieffoto Vakbonde by Eskom het ŉ vergadering met Pravin Gordhan, minister van openbare ondernemings, Nhlanhla Nene, minister van finansies, en lede van die Eskom-raad geëis nadat die kragvoorsiener Dinsdagaand ŉ nuwe loonaanbod ter tafel gelê het. Die National Union of Mineworkers (NUM), die meerderheidsvakbond by Eskom, het gesê die onderhandelinge is tans “in ŉ sensitiewe stadium”. “Die loononderhandelinge is in ŉ sensitiewe stadium en die NUM, Numsa en Solidariteit het ŉ vergadering met Gordhan, Nene en die Eskom-raad versoek. Die voorgestelde vergadering sal so gou as moontlik plaasvind. Die NUM glo dat dié vergadering die partye sal help om hul verskille op vriendskaplike wyse op te los en ŉ ooreenkoms te onderteken,” het die NUM Woensdag in ŉ verklaring gesê. Onderhandelinge het Dinsdag tot laatnag voortgeduur met Eskom wat hul loonaanbod van 7% na 7,5% aangepas het. Die vakbonde eis 8% vir 2018, ŉ R500-behuisingstoelaag en ŉ 12%-bonus, of ŉ drie jaar-ooreenkoms met ŉ verhoging van 8% in die eerste jaar en 8,5% vir die tweede en derde jaar. Die eis vir ŉ behuisingstoelaag is verwerp nadat Eskom aan die vakbonde gesê het hy moet wag vir sy geouditeerde finansiële state om afgeteken te word voordat ŉ bonus en toelaag oorweeg kan word. Die vakbonde het intussen hul dreigement om te begin staak teruggetrek nou dat die moontlikheid van ŉ loonooreenkoms uiteindelik die lig gesien het ná weke se aan-en-af onderhandelinge.